**Pracovný týždeň:** 06. apríl – 10. apríl 2020

**Práca na doma: *Metodický materiál HRY***

**Vypracovala:** Katarína Struhárová

**Oblasť: PRÍRODNÉ VEDY (biológia, ekológia)**

►***Hra 1***

**HĽADAČI PRÍRODNÝCH POKLADOV**

**Vek:** MŠ, 1. stupeň ZŠ

**Miesto:** exteriér (lúka, les,...)

**Pomôcky:** papierové vrecko, zoznam, na ktorom budú napísané (pre menších vyobrazené) živé a neživé prírodniny – kameň, šiška, kvet, list, ... Nemusí to byt vždy konkrétna vec. Zadanie môže byť aj všeobecné - niečo žlté, niečo červené, ap.

**Metodika:**

1. Deti samostatne, príp. v 2 – 3 členných skupinách sa pohybujú po priestore a do papierového vrecka zbierajú prírodniny podľa zoznamu.

2. V druhej časti rozdelia deti nájdené prírodniny na živé a neživé.

►***Hra 2***

**ZVIERA ALEBO KVET?**

**Vek:** MŠ, 1. stupeň ZŠ
**Miesto:** interiér (trieda, telocvičňa), exteriér (lúka, les,...)

**Pomôcky:** lopta

**Metodika:**

1. Deti sa postavia do kruhu.

2. V strede kruhu stojí pani učiteľka, príp. určené dieťa. Hádže loptu deťom stojacim okolo, pričom povie meno voľne žijúceho zvieraťa alebo názov rastliny.

3. Ak povie meno zvieraťa – dieťa loptu chytí a hodí späť, ak názov rastliny – loptu nechá zámerne spadnúť.

4. Ak sa pomýli, vypadne z hry.

►***Hra 3***

**NA LÍŠKY A VEVERIČKY**

**Vek:** MŠ, 1. stupeň ZŠ

**Miesto:** exteriér (lúka, školský dvor), interiér (telocvičňa)

**Pomôcky:** stuhy, krepový papier

**Metodika:**

1. Deti sa rozdelia do dvoch skupín – na líšky a veveričky.

2. Každá skupiny si zastrčí vzadu do nohavíc stuhu (príp. pás krepového papiera) pridelenej farby, ktorá predstavuje líščí alebo veveričí chvostík.

3. Začína naháňačka vo vymedzenom priestore, počas, ktorej si deti navzájom berú „chvostíky“. Komu vezmú chvostík vypadáva z hry.

4. Hra končí vtedy, keď zostane len jedna „líška“ alebo jedna „veverička“.

►***Hra 4***

**SLIEPOČKY**

**Vek:** MŠ

**Miesto:** exteriér (lúka, školský dvor), interiér (trieda, telocvičňa)

**Pomôcky:** deka

**Metodika:**

1. Deti sa pohybujú po triede a recitujú básničku: „Sliepočky, sliepočky, bežte spať, veď musíte ráno veľmi skoro vstať.“

2. Po skončení riekanky si deti kvoknú a zakryjú si oči.

3. Učiteľ prikryje jedno dieťa dekou.

4. Ostatné deti hádajú, kto je pod dekou.

►***Hra 5***

**OBĽÚBENÉ ZVIERATKO**

**Vek:** MŠ

**Miesto:** telocvičňa

**Pomôcky:** papiere, pastelky, obrázky zvierat

**Metodika:**

1. Dieťa predstaví spolužiakom svoje obľúbené zvieratko.

2. Nakreslí ho alebo si nalepí jeho obrázok.

3. Deti sa rozdelia do dvoch skupín. Do asi 5 – metrovej vzdialenosti položia svoje obrázky.

4. Na povel pani učiteľky vyštartuje dieťa k obrázkom. Jeho úlohou je nájsť vlastný obrázok a vrátiť sa späť ku svojej skupine. Po jeho návrate ide ďalší spolužiak zo skupiny. Vyhráva tá skupina, v ktorej si ako prví nájdu svoje obrázky.

►***Hra 6***

**MINIMALIZUJ, ZNOVU POUŽI A RECYKLUJ**

**Vek:** 1. stupeň ZŠ, 2. stupeň ZŠ

**Miesto:** exteriér (lúka, školský dvor), interiér (telocvičňa).

**Pomôcky:** 10 plastových vriec na odpad, odpadky – obaly z potravín, tetrapakové obaly, PET fľaše, ohryzky, papier, zamastený papier,....

**Metodika:**

1. Žiaci sa rozdelia do dvoch skupín. Vo vzdialenosti cca. 20 m od nich sa vysype pripravený odpad.

2. Na pokyn učiteľa vybehne z každej skupiny jeden žiak ku kope s odpadom a jeden kus prinesie ku skupine.

3. Zatriedi ho do pripraveného vreca na odpad, ktoré je označené farebne (ako nádoby na separovaný zber – papier, plasty, kov, sklo, komunálny odpad, bio odpad).

4. Po vytriedení odpadu si spoločne skontrolujú správnosť separácie, porozprávajú sa o tom, akým spôsobom sa môžu odpady minimalizovať, príp. akým spôsobom sa vyseparovaný odpad opätovne využíva.

►***Hra 7***

**LISTOVÉ PEXESO**

**Vek:** MŠ, 1. stupeň ZŠ,

**Miesto:** exteriér (les, školský dvor), interiér (trieda).

**Pomôcky:** listy zo stromov, lepiaca páska, papier

**Metodika:**

1. Listy, ktoré si deti nazbierajú v lese alebo na školskom dvore si vylisujú.

2. Vyberú dvojice listov rovnakého druhu, môžu napísať aj ich názov.

3. Prilepia ich na rovnako veľké štvorce z výkresu a vyrobia si listové pexeso.

►***Hra 8***

**VODA, LES, LÚKA**

**Vek:** MŠ, 1. stupeň ZŠ,

**Miesto:** exteriér (školský dvor), interiér (trieda).

**Pomôcky:** obrázky zvierat, vtákov a živočíchov, vrecúško, označenie biotopov - voda, les, lúka

**Metodika:**

1. Na školskom dvore alebo v triede si deti označia terén: voda, lúka, les.

2. Dostanú vrecúška s obrázkami živočíchov.

3. Z vrecúška si vyberú obrázok a na pokyn učiteľa, ho umiestnia tam, kde vybrané zviera žije.

4. Spoločne si prezrú obrázky, pomenujú živočíchy, vzájomne sa kontrolujú, či určili správny biotop.

►***Hra 9***

**BIO BINGO**

**Vek:** 1. stupeň ZŠ, 2. stupeň ZŠ

**Miesto:** trieda

**Pomôcky:** papier, písacie potreby

**Metodika:**

1. Učiteľ si pripraví tabuľku s deviatimi políčkami, do ktorých vpíše názvy rastlín a živočíchov. Zároveň si pripraví charakteristiky týchto organizmov.

2. Žiaci si na papier nakreslia tabuľku s tromi riadkami a tromi stĺpcami. Do deviatich políčok vpíšu názvy rastlín a živočíchov podľa zoznamu, ktorý im nadiktuje učiteľ. Rozmiestnenie môže byť ľubovoľné.

3. Učiteľ postupne číta charakteristiky jednotlivých organizmov a žiaci príslušné názvy vyškrtávajú vo svojich tabuľkách.

4. Vyhrá žiak, ktorý prvý získa „bingo“ t. j., ako prvý vyškrtá názvy organizmov v riadku, stĺpci alebo diagonálne.

►***Hra 10***

**DOMINO**

**Vek:** 1. stupeň ZŠ, 2. stupeň ZŠ

**Miesto:** trieda

**Pomôcky:** papier, písacie potreby, nožnice

**Metodika:**

1. Učiteľ, príp. zvolený žiak si pripraví tabuľku s dvomi stĺpcami a ľubovoľným počtom riadkov. Rozstrihá ju po riadkoch, aby získal dominové kocky s dvoma políčkami.

2. Do prvého políčka v riadku vpíše odpoveď, do druhého otázku. Odpoveď na jednej kartičke nezodpovedá otázke na tej istej kartičke.

3. Otočí ich smerom nadol a pomieša.

4. Úlohou žiakov je poukladať kartičky tak, aby otázky a odpovede vedľa seba navzájom súviseli.